ครม.เห็นชอบในหลักการโครงการบ้านพักข้าราชการ กระทรวงศึกษาธิการ 19 โครงการ งบประมาณ 211 ล้านบาท
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี (ครม.) เห็นชอบในหลักการโครงการบ้านพักข้าราชการ(บ้านหลวง) ของกระทรวงศึกษาธิการ ภายใต้แผนแม่บทการพัฒนาที่อยู่อาศัยระยะ 20 ปี (ปี 2560-2579) จำนวน 19 โครงการ รวม 263 หน่วย วงเงินงบประมาณ 211 ล้านบาท เพื่อยกระดับคุณภาพชีวิตด้านที่อยู่อาศัยและสร้างขวัญกำลังใจ ให้แก่ข้าราชการและเจ้าหน้าที่ชั้นผู้น้อยของหน่วยงานของรัฐ ที่ปฏิบัติหน้าที่ห่างไกลจากภูมิลำเนา ให้ปฏิบัติหน้าที่ได้อย่างเต็มกำลังความสามารถจากการได้รับการสนับสนุนสวัสดิการด้านที่อยู่อาศัย รวมทั้งเพื่อตอบสนองนโยบายของรัฐในการเสริมสร้างโอกาสในการเข้าถึงสวัสดิการสังคมและที่อยู่อาศัย เป็นการลดความเหลื่อมล้ำและสร้างความเป็นธรรมในสังคมสำหรับ 19 โครงการที่ได้รับอนุมัติครั้งนี้ กระจายอยู่ในสถานศึกษาทุกภูมิภาคทั่วประเทศ อาทิ วิทยาลัยเทคนิคกันทรลักษ์ วิทยาลัยเทคนิคกันทรารมย์ จังหวัดศรีสะเกษ, วิทยาลัยเทคนิคเขมราฐ จังหวัดอุบลราชธานี, วิทยาลัยการอาชีพบ้านแพ้ว จังหวัดสมุทรสาคร, วิทยาลัยเทคนิคราชบุรี 2 จังหวัดราชบุรี, วิทยาลัยอาชีวศึกษาภูเก็ต จังหวัดภูเก็ต, วิทยาลัยเทคนิคลำพูน จังหวัดลำพูน ตามแผนแม่บทการพัฒนาที่อยู่อาศัยระยะ 20 ปี ได้กำหนดเป้าหมายโครงการบ้านหลวงไว้จำนวน 25,000 หน่วย โดยที่ผ่านมา ครม.มีมติเห็นชอบในหลักการดำเนินโครงการฯให้หน่วยงานต่างๆ แล้ว ได้แก่ กระทรวงกลาโหม 4 หน่วยงาน กระทรวงยุติธรรม 5 หน่วยงาน กรมประชาสัมพันธ์และสำนักงานตำรวจแห่งชาติ รวมทั้งสิ้น 8,481 หน่วย เมื่อรวมกับการเสนอในรอบนี้อีกจำนวน 263 หน่วย รวมเป็น 8,744 หน่วย งบประมาณรวมทั้งสิ้น 10,790 ล้านบาท มีการดำเนินการแล้ว 2,963 หน่วย ใช้งบประมาณทั้งสิ้น 4,010 ล้านบาท